Hans Andersen (V), 2024-12-11:
Tak for det, formand.
Venstre synes, at juletiden er en dejlig tid, ligesom mange danskere gør.
Vi tager til julefrokoster, til julemarkeder og til juletræstændinger, og jeg ved, at det ikke kun er mine børn, der glæder sig til at vågne op og åbne julekalenderen hver morgen.
Den kalender, jeg glæder mig til at åbne, er Venstres julekalender: ”Borgerlige resultater til at varme sig på i den kolde juletid”.
Det ser jeg frem til, for der går faktisk en lige linje mellem denne finanslov og mange af de resultater, der gemmer sig bag lågerne på julekalenderen.
Tag f.eks. låge nr. 7 i Venstres julekalender.
Ud over, selvfølgelig, et stykke chokolade gemmer der sig også, at vi genindfører håndværkerfradraget, og det gør vi jo netop med denne finanslov.
Det smager jo meget sødt at give en grøn håndsrækning til boligejere, når man er borgerlig.
Venstre har siden afskaffelsen af håndværkerfradraget i 2022 ønsket det genindført.
Vi gik til valg på en økonomisk håndsrækning til danske boligejere, så de nemmere kan energirenovere deres hjem.
Alle de boligejere, der er plaget af oversvømmelser på grund af gamle slidte kloakrør derhjemme, kan nu ånde lettet op og få en nemmere vej til at udskifte de gamle kloakrør med nye, der bedre kan klimasikre deres bolig.
Som Venstremand er jeg stolt over at kunne kigge alle danske boligejere i øjnene og med ro i stemmen sige til dem, at vi gør det nemmere for dem at tage ansvar for energirenoveringen og konsekvenserne af klimaforandringerne ved, at de bedre kan klimasikre deres hjem.
Det er kun fornuftigt.
I Venstre er den lokale borgernære velfærd også noget, der står vores hjerter særlig nært.
Vi har sikret et løft af sundhedsvæsenet med akutpakke, ny kræftplan og forkortelse af ventelister, bl.a. ved at udnytte privat kapacitet, og vi har sikret et historisk løft af psykiatriområdet med over 3 mia. kr. fra 2030.
I Venstre bekymrer vi os også om vores fælles velfærd, og derfor er jeg også glad for, at vi med årets ambitiøse økonomiaftaler med kommunerne og med regionerne har leveret det største økonomiske løft af den borgernære velfærd i henholdsvis 15 og 14 år.
Sådan fortsætter resultaterne bag lågerne.
Og ja, jeg er måske kommet til at åbne nogle af lågerne lidt forud; det sker, og det sker også for børnene hjemme hos mig, har jeg konstateret.
Men bag låge 13 gemmer der sig, at vi har indgået den historisk grønne trepartsaftale, der nu også med en bred politisk aftale giver et nyt grønt danmarkskort, udvikler dansk landbrug og bidrager til mere natur.
Jeg er også kommet til at åbne låge 22, og der gemmer sig, at vi har sikret de største personskattelettelser i 10 år.
Det kommer over 3 millioner hårdtarbejdende danskere til gode allerede fra nytår.
Bag låge 9 gemmer sig, at vi fremtidssikrer vilkårene for familieejede virksomheder ved at sænke generationsskifteskatten og gøre overgangen til næste generation mere rimelig.
Og bag dagens låge gemmer der sig mere tryghed i ældreplejen, bl.a. ved faste teams og mere valgfrihed.
Bag låge 19 ligger et øget arbejdsudbud på 33.000 personer, og det har krævet hårdt arbejde af de mange danskere, der hver morgen står op og bidrager til vores vækst og velstand og dermed også til mulighederne for at kunne levere velfærd.
Bag den allersidste låge, som jeg også er kommet til at åbne, ligger der jo, at vi har fjernet modregningen af arbejdsindtægt for pensionister i arbejde.
Jeg glæder mig til også at åbne resten af julekalenderen i de kommende dage, for der er jo kun 24 dage i december frem mod jul, og der er også nogle af tingene, som vi har indgået aftale om, men som ikke er kommet med.
Tag f.eks. den bredeste politiske aftale, der er lavet omkring vores sundhedsvæsen i 20 år.
Det er netop en aftale, der handler om at bringe sundhedsvæsenet tættere på borgerne og sikre patientrettigheder.